AGHS nié weens swak opvoeding of modegierFoto: kidspot.com.au Aandagafleibaarheid saam met hiperaktiwiteit (AGHS, in Engels ADHD) is nie maar stoutigheid, die gevolg van swak opvoeding of ŉ modegier nie, maar weens ’n ontwikkelingsversteuring. Só berig ’n internasionale span wetenskaplikes in die vaktydskrif, The Lancet Psychiatry, nadat hulle by die Universiteit van Nijmegen altesaam 3 200 skanderings wat van die breine van mense geneem is, bestudeer het, en vasgestel het dat sekere dele van die brein van veral kinders met AGHS kleiner is as by ander. By volwassenes is die verskille nie so opvallend nie, en blyk die probleem eintlik ontgroei te wees. Die dele van die brein wat geraak word, is die deel waar gevoelens gereguleer en herken word. Nog ’n deel wat geraak word, is die deel waar beloning en straf ervaar word, met die kinders wat geraak word wat eerder ’n klein beloning op kort termyn, as ’n groter beloning op langer termyn sal neem. Nog ’n deel verklaar die slegte ontwikkeling van emosie en motivering. Volgens wetenskaplikes van dié vaktydskrif is die navorsing ŉ deurbraak en sal dit voortaan ŉ pad vir nuwe navorsing plavei. Lees die volledige studie hier.